Predkladacia správa

Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“) upravuje práva a povinnosti štátu a štátneho zamestnanca vyplývajúce z vykonávania štátnej služby alebo súvisiace s vykonávaním štátnej služby.

Podľa súčasnej právnej úpravy sa spôsob vymenovania predstaviteľov štátnej správy ustanovený v jednotlivých právnych predpisoch v oblasti špecializovanej štátnej správy v niektorých smeroch nestotožňuje so zákonom o štátnej službe. 

Zo zákona o štátnej službe je osoba volená a odvolávaná Národnou radou Slovenskej republiky alebo vymenúvaná a odvolávaná prezidentom Slovenskej republiky, vládou Slovenskej republiky, predsedom Národnej rady Slovenskej republiky alebo predsedom Ústavného súdu Slovenskej republiky považovaná na funkciu politickú. Štátny zamestnanec je ako predstavený v politickej funkcii vymenovaný podľa § 25 zákona o štátnej službe do dočasnej štátnej služby a ustanovenia zákona o štátnej službe sa naňho vzťahujú len v rozsahu určenom v § 5 ods. 5 zákona o štátnej službe, a teda nie je možné v plnej miere aplikovať zákon o štátnej službe.
	
Účelom tohto návrhu zákona je právne upraviť vymenovanie vedúcich predstaviteľov špecializovanej miestnej štátnej správy tak, aby sa na vymenovanie týchto štátnych zamestnancov vzťahoval zákon o štátnej službe v plnom rozsahu. Dôvodom na túto úpravu je, že základnými princípmi štátnej služby sú okrem iných aj princíp profesionality, politickej nezávislosti a nestrannosti, čo sa dosiahne vymenovaním úspešného uchádzača na základe výberového konania. Súčasne s návrhom noviel jednotlivých právnych predpisov sa navrhuje vykonať legislatívne zmeny v zákone o štátnej službe. Návrh zákona bol vypracovaný na základe uznesenia vlády Slovenskej republiky č. 1112 z 24. novembra 2004 k návrhu skupiny poslancov Národnej rady Slovenskej republiky na vydanie zákona o spôsobe vymenovávania a odvolávania vedúcich predstaviteľov štátnej správy. Vláda Slovenskej republiky s návrhom skupiny poslancov nesúhlasila a uložila predsedovi Úradu pre štátnu službu predložiť na rokovanie vlády návrh zákona, ktorým sa mení a dopĺňa zákon o štátnej službe. 

Okrem už uvedených zmien sa navrhuje odstrániť legislatívne nedostatky, ktoré sa stali zrejmými pri praktickom uplatňovaní zákona o štátnej službe. Cieľom je tiež zjednodušiť režim štátnej služby a zmierniť administratívnu náročnosť celého procesu, najmä sa navrhuje zrušenie kvalifikačnej skúšky a kvalifikačnej komisie, úprava služobného hodnotenia, umožnenie vykonávania zárobkovej činnosti, ktorá nie je zhodná alebo obdobná s predmetom výkonu štátnej služby štátneho zamestnanca, vyňatie výberového konania na štátnozamestnanecké miesta predstavených z postupu služobného úradu podľa správneho poriadku. 

Návrh zákona bol vypracovaný pracovnou skupinou zriadenou na Úrade pre štátnu službu zo zástupcov Úradu pre štátnu službu, Ministerstva financií Slovenskej republiky, Ministerstva práce, sociálnych vecí a rodiny Slovenskej republiky, Ministerstva vnútra Slovenskej republiky, Ministerstva hospodárstva Slovenskej republiky a Ministerstva zahraničných vecí Slovenskej republiky. Predkladaným návrhom zákona sa vytvorí stabilnejšie právne prostredie v oblasti štátnej služby a zároveň sa týmto návrhom prispeje k zavŕšeniu procesu konštituovania štátnej služby v  Slovenskej republike.

Návrh zákona nebude mať dopad na výdavky zo štátneho rozpočtu ani zvýšené nároky na rozpočty obcí a rozpočty vyšších územných celkov. Návrh zákona nemá dopad na hospodárenie verejnoprávnych inštitúcii a nebude zakladať nároky na pracovné sily a na organizačné zabezpečenie. V nadväznosti na uvedené sa nevyhotovuje ani doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh zákona bol predmetom medzirezortného pripomienkového konania, v rámci ktorého bolo uplatnených celkovo 338 pripomienok z toho bolo 99 zásadných. Zo zásadných pripomienok bolo 54 pripomienok akceptovaných alebo akceptovaných čiastočne a u ostatných bolo vykonané rozporové konanie. V rámci rozporového konania bola väčšina rozporov odstránená. Osemnásť pripomienok, ktoré sa týkali jednotlivých ustanovení návrhu zákona, sa nepodarilo vyriešiť a na rokovanie vlády Slovenskej republiky sa návrh zákona predkladá s týmito rozpormi:
a) Úrad geodézie, kartografie a katastra Slovenskej republiky požaduje upraviť spôsob vymenovania a odvolania vedúceho služobného úradu ako na ministerstve, (1 pripomienka)
b) Generálna prokuratúra požaduje, aby vykonanie nominačnej skúšky a vymenovanie do nominovanej štátnej služby bolo aj v kompetencii generálneho prokurátora, (3 pripomienky)
c) Ministerstvo hospodárstva Slovenskej republiky nesúhlasí s vypustením vymenovania vedúceho služobného úradu podľa osobitného predpisu, teda vládou Slovenskej republiky. (1 pripomienka) Ďalej nesúhlasí s navrhovaným spôsobom vymenovania predstavených, ktorí sú na čele orgánu miestnej štátnej správy alebo na inom orgáne štátnej správy po absolvovaní výberového konania (1 pripomienka), a tiež so spôsobom vymenovávania a odvolávania predstavených na orgánoch miestnej štátnej správy (1 pripomienka),
d) podpredseda vlády Slovenskej republiky Pál Csáky nesúhlasí so zrušením plánovania potreby štátnozamestnaneckých miest (1 pripomienka), so zrušením kompetencie Úradu pre štátnu službu týkajúcej sa vypracovania zásad odborného rastu štátnych zamestnancov a profesijnej kariéry v štátnej službe (1 pripomienka), so zosúladením pôsobnosti Ministerstva spravodlivosti Slovenskej republiky vo vzťahu k súdom vo veci určovania kritérií služobného hodnotenia (1 pripomienka), s úpravou prípravnej štátnej služby a zrušením kvalifikačnej skúšky (8 pripomienok).

Návrh zákona nebol na plenárnom zasadnutí Rady hospodárskeho a sociálneho partnerstva Slovenskej republiky dňa 24. júna 2005 prerokovaný.

Návrh zákona bol dňa 8. novembra 2005 prerokovaný v Legislatívnej rade vlády Slovenskej republiky, pričom pripomienky boli zapracované do návrhu zákona a predkladá sa na rokovanie vlády Slovenskej republiky.